തൃത്താല മണ്ഡലത്തില് വാക്സിനേഷന് നടപടികള് ഊര്ജ്ജിതമാക്കും തൃത്താല: മണ്ഡലത്തില് കൊവിഡ് 19 പ്രതിരോധത്തിനുള്ള വാക്സിനേഷന് നടപടികള് ഊര്ജ്ജിതമാക്കാന് സ്പീക്കര് എം.ബി. രാജേഷിന്റെ നേതൃത്വത്തില് നടന്ന യോഗത്തില് തീരുമാനം. വാക്സിന് ലഭ്യതയനുസരിച്ച് ആഴ്ചയിലൊരിക്കല് വാക്സിനേഷന് ക്യാമ്ബ് നടത്താനും തീരുമാനമായി. മണ്ഡലത്തിലെ എല്ലാ പഞ്ചായത്തുകളിലും വാക്സിനേഷന് ക്യാമ്ബുകള് വരും ദിവസങ്ങളില് നടത്തും. 18 നും 45 നും മുകളിലുള്ളവരുടെ കണക്ക് ശേഖരിച്ചിട്ടുണ്ട്. ആ കണക്കിനെ അടിസ്ഥാനപ്പെടുത്തി വാക്സിനേഷന് നല്കുന്നതിനുള്ള ആക്ഷന് പ്ലാന് തയ്യാറാക്കാന് സ്പീക്കര് നിര്ദ്ദേശിച്ചു. ബുധനാഴ്ചകളില് ഗര്ഭിണികള്ക്ക് പുറമെ പാലിയേറ്റീവ് രോഗികള്ക്കും വാക്സിന് വിതരണം നടത്താനും യോഗത്തില് തീരുമാനിച്ചു. വാക്സിനേഷന് മന്ദഗതിയിലായിട്ടുള്ള ചില പഞ്ചായത്തുകളില് വാക്സിനേഷന് ത്വരിതപ്പെടുത്തുന്നതിനുള്ള പ്രത്യേക നടപടികള്ക്ക് സ്പീക്കര് നിര്ദ്ദേശം നല്കി. ഓണ്ലൈനായി നടന്ന യോഗത്തില് ജില്ലാ മെഡിക്കല് ഓഫീസര് ഡോ. കെ.പി. റീത്ത, മണ്ഡലത്തിലെ പി.എച്ച്.സികളിലെ മെഡിക്കല് ഓഫീസര്മാര് തുടങ്ങിയവര് പങ്കെടുത്തു.